Søndag omkring klokken 20.00 anholdte Nordjyllands Politi en kvinde på en adresse i Aalborg SØ. Kvinden var den sydkoreanske Yoora Chung, der er efterlyst for omfattende økonomisk kriminalitet i Sydkorea. Det oplyser Nordjyllands Politi i en pressemeddelelse. Herudover fortæller flere danske- og internationalemedier, at den sydkoreanske kvinde skulle have forbindelse til en større politisk skandale i Sydkorea, der har involveret den kvindelige sydkoreanske præsident Park Geun-hye. Under anholdelsen oplyste Yoora Chung uopfordret, hvem hun var, og at hun var bekendt med efterlysningen af hende. Hun opholdt sig i Danmark i forbindelse hestesport. Foruden Yoora Chung var der yderligere tre personer samt et barn tilstede på adressen. Disse personer var ikke efterlyst. Kvinden blev anholdt på baggrund af et tip fra en  koreansk journalist, der ledte politiet på sporet af den 20-årlige koreaner, der siden jul har været efterlyst hos Interpol. TV2 Nord har i dag været i kontakt med den koreanske journalist, som er fra jtbc, der via sit netværk i Tyskland havde fået oplysninger om, at hun var i Aalborg. Den koreanske journalist må for sit firma ikke udtale sig til TV2 Nord, da historiens omfang i hjemlandet betyder, at mediet ønsker at holde kortene tæt til kroppen. Kvinden forventes at blive fremstillet i grundlovsforhør ved Retten i Aalborg klokken 14.00, hvor man vil anmode om frihedsberøvelse indtil, der tages stilling til spørgsmålet om udlevering. Kvinden er således ikke sigtet af dansk politi.

Opsummering:
Nordjyllands Politi har anholdt en sydkoreansk kvinde, der er eftersøgt i forbindelse med en stor politisk skandale i Sydkorea.